Har du været lidt for dårlig til at planlægge, hvornår der skulle findes tid til at pakke kufferten, inden sommerens charterrejse sydpå, og er du måske kommet til at putte en lidt for stor parfume i håndbagagen? Punkt 1 - du er næppe den eneste, der i kampens hede har lavet fejlen, og det vigtigste er vel nu engang også at få passet med. Punkt 2 - i stedet for du bruger hele flyveturen på at ærgre dig over de mistede ting så som shampoo eller dåsemakrel, så kan du søge trøst i, hvor tingene rent faktisk ender. Er det en genstand, man er meget ked af at miste, så kan den nemlig ende i ens egne hænder igen. Det oplyser Niels Hemmingsen, der er lufthavnsdirektør i Aalborg Lufthavn. - Vi kan opbevare de fleste effekter i op til 14 dage og ønsker passagererne tingene destrueret, så kan vi gøre det, siger han. Flasker og dåser, som ikke må tages med ind, bliver desuden pantet og doneret til Lykkeliga, hvilket er et nationalt fællesskab for børn med udviklingshandicaps. Indtil videre har Lykkeliga ifølge Niels Hemmingsen modtaget 30.000 kroner af Aalborg Lufthavn. Intet skal gå til spilde Længere sydpå i Billund Lufthavn har man taget skridtet videre. Her samler og gemmer security de ting, som stradigvæk kan bruges og donerer det til Blå Kors Danmark. De bruger det på deres varmestuer, herberger og væresteder. Du kan dermed med god grund læne dig ubekymret tilbage i flysædet og bruge dit krudt på, om du skal drikke en iskold cola eller en forfriskende mojito når du er fremme ved feriedestinationen. OBS! Medbringer rejsende ulovlige genstande, så indleveres de til politiet, oplyser Niels Hemmingsen.

Referat:
Flere scenarier kan udspille sig.